સદભાગ્યે, હવે આપણી તમામ તસવીરો માટે આપણને એક કાયમી સરનામું મળ્યું છે. ગૂગલ ફોટોઝ સ્વરૂપે. આ એક સાઇટ પર જો આપણે આપણે લીધેલા તમામ ફોટોઝ અપલોડ કર્યા હોય તો – વાત ગૂગલની હોવાથી, નેચરલી – સર્ચ બોક્સમાં જઈને ‘રેઇન’ સર્ચ કરીએ તો આઠ-દસ વર્ષ પહેલાં આપણે લીધેલી વરસાદની તસવીરો કે ‘ફૂડ’ સર્ચ કરતાં દાળવડાની પ્લેટની તસવીરો ધડાક દઈને આપણી સામે આવે છે અને એ સાથે તાજી થાય એ મજાના દિવસોની. તસવીરમાં સુગંધ સ્ટોર કરવાનું હજી શોધાયું ન હોવા છતાં, એ તસવીરો જોઈને ભીની માટીની મહેકથી આપણે તરબતર થઈ જઈએ.